CELEX: 62011CN0668
Language: el
Date: 2011-12-27 00:00:00
Title: Υπόθεση C-668/11 P: Αναίρεση που άσκησε στις 27 Δεκεμβρίου 2011 η Aliance One International, Inc, πρώην Agroexpansión, S.A., κατά της αποφάσεως που εξέδωσε το Γενικό Δικαστήριο (τέταρτο τμήμα) στις 12 Οκτωβρίου 2011 στην υπόθεση T-38/05, Agroexpansión, S.A. κατά Ευρωπαϊκής Επιτροπής

24.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/5
            
         Αναίρεση που άσκησε στις 27 Δεκεμβρίου 2011 η Aliance One International, Inc, πρώην Agroexpansión, S.A., κατά της αποφάσεως που εξέδωσε το Γενικό Δικαστήριο (τέταρτο τμήμα) στις 12 Οκτωβρίου 2011 στην υπόθεση T-38/05, Agroexpansión, S.A. κατά Ευρωπαϊκής Επιτροπής
   (Υπόθεση C-668/11 P)
   2012/C 89/07
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσα: Aliance One International, Inc, πρώην Agroexpansión, S.A. (εκπρόσωποι: M. Odriozola και A. Vide, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου στην υπόθεση Τ-38/05, Agroexpansión, S.A. κατά Ευρωπαϊκής Επιτροπής·
            
         
               —
            
            
               να μειώσει το πρόστιμο που επιβλήθηκε στην αναιρεσείουσα·
            
         
               —
            
            
               να καταδικάσει την Επιτροπή στα έξοδα αμφοτέρων των δικών.
            
         
      Λόγοι αναιρέσεως και κύρια επιχειρήματα
   
   
               1)
            
            
               Η αναιρεσείουσα θεωρεί ότι η Επιτροπή και το Γενικό Δικαστήριο εφάρμοσαν εσφαλμένα το άρθρο 101, παράγραφος 1, ΣΛΕΕ και το άρθρο 23, παράγραφος 2, του κανονισμού 1/2003 (1), κρίνοντας ότι η Dimon ήταν συνυπεύθυνη για την παράβαση που είχε διαπράξει η Agroexpansión. Η αναιρεσείουσα υποστηρίζει ότι το Γενικό Δικαστήριο προσέβαλε τα δικαιώματα άμυνάς της και παρέβη το άρθρο 296 ΣΛΕΕ, καθόσον καθόρισε με την απόφαση (και, ως εκ τούτου, ex post facto) το επίπεδο αποδείξεως που εφάρμοσε η Επιτροπή με την απόφασή της (2). Κατά συνέπεια, αντιμετωπίζοντας άλλες επιχειρήσεις κατά τρόπο ευνοϊκότερο, το Γενικό Δικαστήριο παραβίασε την αρχή της ίσης μεταχειρίσεως, την οποία προβλέπει το άρθρο 20 του Χάρτη Θεμελιωδών Δικαιωμάτων. Επίσης, το Γενικό Δικαστήριο δεν μπορούσε να αγνοεί το γεγονός ότι η Επιτροπή δεν θεμελίωσε προσηκόντως με την απόφασή της τα επιχειρήματα που αφορούσαν την κατάρριψη του τεκμηρίου.
            
         
               2)
            
            
               Η αναιρεσείουσα φρονεί ότι υπήρξε εσφαλμένη εφαρμογή της ανακοινώσεως των προστίμων και των αρχών της εξατομικεύσεως της κυρώσεως και της αναλογικότητας σε σχέση με το χρονικό διάστημα κατά το οποίο η Agroexpansión δεν ανήκε στον όμιλο Dimon. Η αναιρεσείουσα υποστηρίζει ότι, προς καθορισμό του ύψους της κυρώσεως που επιβλήθηκε στην Agroexpansión για τον προ της εισδοχής της στον όμιλο Dimon χρόνο, δεν έπρεπε να εφαρμοστεί διορθωτικός συντελεστής επί του βασικού ποσού του προστίμου της Agroexpansión, δεδομένου ότι η τελευταία δεν ήταν, κατά το χρονικό αυτό διάστημα, θυγατρική κανενός πολυεθνικού ομίλου. Επικουρικώς, για την περίπτωση που το Δικαστήριο κρίνει ότι πρέπει να επιβληθεί ενιαίο πρόστιμο, η αναιρεσείουσα υποστηρίζει ότι το εν λόγω πρόστιμο πρέπει να μειωθεί ώστε να αποκλειστεί ενδεχόμενη δυσανάλογη εφαρμογή του πολλαπλασιαστικού συντελεστή.
            
         
      (1)  Κανονισμός 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 [ΕΚ] και 82 [ΕΚ]. ΕΕ L 1, σ. 1.
   
      (2)  Απόφαση C(2004) 4030 τελικό της Επιτροπής, της 20ής Οκτωβρίου 2004, σχετικά με διαδικασία δυνάμει του άρθρου 81, παράγραφος 1, [ΕΚ] (υπόθεση COMP/C.38.238/B.2 — Ακατέργαστος καπνός — Ισπανία).